**Oversiktsliste over tiltak i *«Vår grønne menighet»*** (pr september 2018)

**1. Forankring i menigheten**

For at arbeidet med grønn menighet skal være meningsfullt for alle som er engasjert i din menighet, er det viktig at konseptet forankres. Alle i menigheten kan på enkelt vis ta del i ordningen, og det å ta vare på skaperverket er ikke bare for spesielt interesserte.

*Velg minst to av følgende tiltak:*

* + Vi vil forankre vårt miljø- og rettferdsengasjement i menighetens planer og årsmeldinger.
  + Vi vil etablere en grønn ansvarsgruppe i menigheten.
  + Vi vil arbeide for å ha en miljø- og rettferdighetsansvarlig blant menighetens ansatte.
  + Vi vil utfordre fellesrådet til grønn drift på alle områder, og våre representanter i fellesrådet/menighetens administrasjon skal arbeide for dette. Miljøfyrtårnsertifisering av fellesrådet/menighetens administrasjon skal vurderes.
  + Vi vil engasjere oss i lokalt og regionalt grønt samarbeid, både i kirken og i samfunnet.

**2. Gudstjenesteliv**

Det å være grønn menighet preger hele menighetens liv og har mye med holdningsskapende arbeid å gjøre. Dette handler ikke om å rette en moralsk pekefinger, men om å inspirere hverandre til å ta vare på og vise takknemlighet over skaperverket.

*Velg minst to av følgende tiltak:*

* Vi vil inkludere miljø, forbruk og rettferdsperspektiv i bønner, liturgi, sang- og salmevalg.
* Vi vil utfordre til engasjement i klima og rettferdsspørsmål gjennom prekener og annen forkynnelse.
* Vi vil feire Skaperverkets dag og andre gudstjenester i undring og takknemlighet over skaperverket.
* Vi vil feire Nord-Sør-søndag og andre gudstjenester med fokus på kjærligheten til vår neste som rammes av klimaendringene og følgene av vårt forbruk.
* Vi vil samle inn penger til et grønt prosjekt eller en miljøorganisasjon, f.eks. Kirkens Nødhjelp eller en misjonsorganisasjon.

**3. Diakoni, undervisning og misjon**

Miljø, forbruk og rettferdighet er temaer som griper inn i det som skjer i menigheten, også utenfor gudstjenesten. Ta vare på skaperverket gjennom aktiviteter i trosopplæringen, i diakonien, på temakvelder og i misjonsarbeidet.

*Velg minst to av følgende tiltak:*

* Vi vil integrere miljø-, forbruks- og rettferdsperspektiver i undervisning, trosopplæring og barne- og ungdomsarbeid.
* Vi vil innarbeide vern av skaperverket og kamp for rettferdighet i menighetens diakoniplan.
* Vi vil arrangere loppemarked, byttemarked eller gi rom for andre kreative tiltak.
* Vi vil arrangere temakvelder med fokus på miljø, klima, forbruk og rettferd.
* Vi vil delta i fasteaksjonen til Kirkens Nødhjelp (KN) og sørge for å ha en KN-kontakt i menigheten.
* Vi vil involvere menigheten i Kirkens Nødhelps, Changemakers eller andre organisasjoners underskriftskampanjer, og annet påvirkningsarbeid.
* Vi vil samarbeide om misjonsprosjekter, gjerne med grønn profil.
* Vi vil at menighetens barn- og unge skal gjennomføre et miljøprosjekt som kan engasjere og utfordre hele menigheten og/eller lokalsamfunnet.

**4. Informasjon og samarbeid**

Det at man gjør noe sammen, er en stor inspirasjon i seg selv. Som menighet kan vi også påvirke lokalsamfunnet vi er en del av. Vi kan få med alle gode krefter i arbeidet med å skape et mer bærekraftig lokalsamfunn med vekt på livskvalitet her og nå.

*Velg minst to av følgende tiltak:*

* Vi vil formidle stoff om miljø, klima, forbruk og rettferd i menighetens informasjonskanal.
* Vi vil involvere menighetens medlemmer i kirkens engasjement for miljø og rettferd.
* Vi vil utfordre vår kommune til å bli Fairtradekommune.
* Vi vil utfordre butikkene i vårt nærmiljø på utvalg og profilering av Fairtrade-merkede, økologiske og svanemerkede varer.
* Vi vil søke samarbeid om miljø og rettferd med kommunen og andre lag og organisasjoner i vårt nærmiljø.
* Vi vil utfordre lokale bedrifter, kommunale etater, eller andre til å bli Miljøfyrtårn.
* Vi vil utfordre våre kommune-, fylkes- og stortingspolitikere til handling i konkrete miljø- og rettferdsspørsmål.

**5. Innkjøp, forbruk og avfall**

Menigheten kan også bli mer klima- og miljøvennlig gjennom helt konkrete tiltak. Å ta vare på skaperverket handler også om å iverksette tiltak som griper inn i menighetens eget grønne fotavtrykk. Ingen tiltak er for små hvis vi sammen skal ta vare på klimaet.

*Velg minst to av følgende tiltak:*

* Vi vil kjøpe så lite som mulig, vurdere bruktkjøp og reparasjon og være kritisk til bruk av engangsprodukter ved bevertning/kirkekaffe.
* Vi vil bruke Fairtrade-merkede produkter.
* Vi vil velge lokalprodusert og økologisk mat der det er mulig og forsøke å redusere kjøttforbruket.
* Vi vil unngå bruk av miljøgifter i rengjøringsmidler og sprøytemidler.
* Vi vil foretrekke miljøsertifiserte leverandører av varer og tjenester, samt bruk av miljømerkede produkter.
* Vi vil minske vårt papirforbruk.
* Vi vil sortere avfall for resirkulering, kompostering og spesialavfall til godkjent mottak.

**6. Energi, transport og reise**

Holdning og handling til klimaet kan ikke skje isolert fra livet utenfor menigheten. Menighetene kan gå foran som gode eksempler i hvordan hele lokalsamfunnet bør ta vare på klimaet og skaperverket. Slik kan menighetens arbeid også påvirke samfunnet utenfor.

*Velg minst to av følgende tiltak:*

* Vi vil samarbeide med fellesrådet om energibruk og enøk-tiltak i våre kirker og andre bygninger.
* Vi vil delta i KAs enøk-prosjekt og bruke kirkebyggdatabasen og dens energimodul.
* Vi vil ta en enøk-sjekk av menighetens bygninger.
* Vi vil bruke sparepærer/led-lys og slokke lys og annet el-utstyr som ikke er i bruk.
* Vi vil senke temperaturen når det ikke er folk i kirken, i menighetshuset og på kontorene.
* Vi vil installere varmepumpe, varmevekslere eller solfanger.
* Vi vil bruke bioenergi og «grønn» strøm.
* Vi vil oppfordre menigheten til å gå, sykle, reise kollektivt eller samkjøre til og fra kirken eller møtelokalet, og tilrettelegge for det.
* Vi vil redusere bruken av bil og fly ved tjenestereiser.
* Vi vil legge til rette for sykkelparkering ved kirken eller møtelokalet.
* Vi vil arbeide for et godt kollektivtilbud og sykkelmuligheter i vårt nabolag.

**Egne tiltak**

Menigheten din kan i tillegg velge 7 valgfrie tiltak. Velg tiltak som passer for din menighet – bare fantasien stopper deg. På Facebook-siden Grønn kirke deler menighetene gode tiltak de har gjort i sin menighet. Lik siden og la deg inspirere! Du finner også eksempler og erfaringer på www.grønnkirke.no.